text: Шматлікімі канцэртамі, выставамі, літаратурна-мастацкімі кампазіцыямі і сустрэчамі з пісьменнікамі блізкага і далёкага замежжа адзначыў Шчучын Дзень беларускага пісьменства, які адбыўся ХХІІ раз.
  Адмыслова да свята была прымеркавана праца Горада майстроў, дзе рамеснікі не толькі прапаноўвалі наведвальнікам набыць свае творы, але і праводзілі майстар-класы з мэтай заахвоціць жахароў і гасцей раённага цэнтра зацікавіцца народнымі рамёствамі – зазначае майстар тэкстыльнай лялькі Вольга Сідлярэвіч:
  – Падыходзяць людзі, бачаць нашыя вырабы, бачаць майстроў. Дзівяцца, як гэта ўсё можна зрабіць чалавечымі рукамі, а гэта і вышыванкі, і выцінанкі, гэта сапраўдная вясёлка чалавечых талентаў.
  Дзень беларускага пісьменства штогод адбываецца ў даўніх цэнтрах асветы – гарадах з багатай гістарычнай і культурнай спадчынай. У наступным годзе гэтае свята адбудзецца на Гомельшчыне, у горадзе Рагачоў.
  Мастацка-тэатралізаваная дзея “Квітней, Беларусь наша родная” стала адным з галоўных мерапрыемстваў Дня беларускай пісьменнасці, які адбыўся ў Шчучыне.
  Шматлікія народныя калектывы з усёй краіны сваімі выступамі падкрэслівалі каштоўнасць друкаванага слова, якое ўвасабляе ў сябе культуру і традыцыі народа, яго гісторыю і нацыянальную годнасць.
  Як зазначыў намеснік прэм’ер-міністра Беларусі Міхаіл Русы, галоўная мэта Дня пісьменнасці – паказаць, што кніга з’яўляецца складнікам духоўнасці народа:
  – Ад часоў Еўфрасінні Полацкай, Францыска Скарыны, кніга была для беларусаў крыніцай ведаў, асветы, надзейным падмуркам нацыянальнага развіцця. Менавіта на такім падмурку будуецца сучасная дзяржаўная палітыка ў сферы культуры і развіцця кнігадрукавання.
  Намеснік кіраўніка адміністрацыі прэзыдэнта краіны Ігар Бузоўскі падчас святкавання Дня беларускай пісьменнасці падкрэсліў, што мова, культура і пісьменнасць з’яўляюцца ахоўнай граматай беларускай дзяржаўнасці. Гэта падмурак, на якім грунтуецца развіцьцё нашага грамадзтва. Наш сьвяты абавязак — захаваць яго і прымножыць», — адзначыў высокапастаўлены чыноўнік.
  Нечаканым стала для берасцейскай журналісткі-фрылансера Аліны Літвінчук судовае пасяджэнне, якое прайшло 26 лістапада ў судзе Ленінскага раёна Берасця. Журналістцы патэлефанавалі і запрасілі прыйсці на пасяджэнне, якое тычыцца яе адміністрацыйных справаў. На месцы стала вядома, што справа тычыцца двух прысудаў, абвешчаных яшчэ ў чэрвені. Тады, нагадаем, Аліну Літвінчук прысудзілі да штрафу ў 60 базавых велічынь па выніках разгляду двух адміністрацыйных справаў, аб’яднаных у адну. Абедзьве тычыліся артыкулу 22.9 – незаконны выраб і распаўсюд прадукцыі СМІ. Пра вынікі перагляду справы нам расказала сама журналістка:
  – Вярхоўны суд пастанавіў па маёй трэцяй і чацвёртай справах (артыкул 22.9), за якія мне было прысуджана 60 базавых велічынь пакарання, што суды першай і другой інстанцыі парушылі працэсуальны кодэкс, а менавіта – абвесцілі пакаранне, якое перавысіла магчымы памер, прадугледжаны Адміністрацыйным кодэксам Рэспублікі Беларусь. Максімальнае пакаранне па ім – 30 базавых велічыняў.
  Таму суд Ленінскага раёну Берасця і зменшыў памер прысуджанага штрафу ў два разы. Адзначым, што Аліну Літвінчук вінавацілі ў супрацы з нашым Беларускім Радыё Рацыя без акрэдытацыі. На працягу году журналістку ўжо судзілі па чатырох адміністрацыйных справах, агульная сума штрафаў склала (да апошняга суда) 130 базавых.